NG Gemeente Port Natal – Gemeentegeskiedenisargief
18 Julie 1945
NG Gemeente Glenwood en
Esther Robertsweg 455, Umbilo, Durban
Die NG Gemeente Port Natal is ‘n gemeente in die KwaZulu-Natal Sinode.
Die NG Gemeente Port Natal is op Woensdag, 18 Julie 1945 afgestig van die NG Gemeente Durban. Die kerkraad het reeds op sy eerste vergadering op 13 Augustus 1945 hul eerste predikant in die persoon van ds. H.C.J. Flemming, medeleraar van Durban, beroep. Hy is op Saterdagaand, 29 September 1945 bevestig.
Op 29 November 1946 is ‘n stuk grond op openbare veiling van die Durbanse stadsraad gekoop. Intussen is bouplanne beraam, die boupermit, op 14 Maart 1946 aangevra, is op 1 Februarie 1947 toegeken. Op 3 Mei 1947 is die eerste sooi gespit. Die Hooggeregshof in Pietermaritzburg stel die betrokke bywet van die stadsraad op 23 Junie 1947 ter syde sodat die groot gebou op die boulyne kan oorskry.
Vir die eerste vier maande is van die moederkerkgebou gebruik gemaak en vanaf 4 November 1945 is die eredienste binne die grense van die gemeente gehou, en wel in die oggend in die saal van die Hervormde Kerk en saans in die saal van die Gereformeerde kerk. In hierdie tyd moes die gemeente vir eredienste, Sondagskool, bidure, jeugwerk, vergaderings, ens. van ses verskillende geboue gebruik maak. Die hoeksteen van die nuwe kerkgebou is op 11 Oktober 1947 deur ds Flemming gelê. Die kerksaal is op Sondag, 25 April 1948, amptelik in gebruik geneem en die eredienste daarin gehou totdat die sierlike kerkgebou, die eerste met ‘n toring in die hawestad, gedurende die naweek van 5 tot 7 November 1948 op indrukwekkende wyse plegtig ingewy is. Port Natal het op 15 Maart 1992 een geword met Glenwood en Berea, maar Berea stig opnuut af in 1997.
Hermanus Christoffel Johannes Flemming, 1945 – 1953
Matthys Van As Vermeulen, 1957 – 1959
Albertus Jacobus de Jongh, 1966 – 1974